\* עפ"י: "ואשיבה", אמונה, עמ' 212

### מדוע מתאבלים בספירת העומר?

מה עניינה של האבלות בספירת העומר? הרי ישנם עוד תאריכים רבים שאירעו בהם אירועים קשים לעמנו במהלך הדורות!

אכן, לצערנו ידע עמנו אירועים קשים רבים במהלך הדורות, בוודאי אחרי השואה. ועם זאת, לְמה שאירע בימי ספירת העומר יש משמעות מיוחדת.

הסיבה לאבלות בימים אלו היא מותם של עשרים וארבעה אלף תלמידי רבי עקיבא באותו פרק זמן. כל יהודי הוא עולם ומלואו, ועל כל יהודי שמת יש לבכות ולהתאבל, בוודאי אם מת בנסיבות טרגיות. אך כאן האסון אינו מסתכם במותם של יהודים, אלא **בחורבן עמוק וכמעט מוחלט של עולם התורה** בפרק זמן קצר!

הגמרא מתארת את המשמעות הרוחנית החמורה שהייתה לאסון הזה: "והיה העולם שמם". בעקבות מות כל אלפי תלמידי החכמים הללו השתררה שממה רוחנית מאין כמותה! נפער חלל עמוק ונורא בבת אחת!

מלבד האבלות על האסון עצמו, ימים אלו באים גם להסב את תשומת ליבנו לגורם הרוחני שהביא לכך – "**שלא נהגו כבוד זה לזה**". האבלות בימים אלו באה לחנך אותנו **איך לנהוג זה בזה**. מנהגי האבלות מדגישים לנו כי **גם כשאנו מתנגדים זה לדעותיו של זה, וגם כשאנו שונים זה מזה – עלינו להיזהר זה בכבודו של זה**. יש כאן מסר חינוכי אדיר לדורות, המלמד כמה חמורה מציאות שיהודים אינם נוהגים כבוד זה בזה!

דיברנו על האסון עצמו ועל הגורם הרוחני שקדם לו, אך מן הראוי להתבונן גם על התקומה מהאסון הזה ולתהות: איך אחרי אובדן חמור כל כך הצליח עולם התורה להשתקם? איך ייתכן שאותו דור, חרף האסון הנורא שפקד אותו?

רבי עקיבא, שכבר היה מבוגר מאוד, ראה לנגד עיניו את כל המפעל התורני האדיר שהקים בחייו – קורס ונעלם! מה היה עושה אדם רגיל במצבו של רבי עקיבא – מתייאש? שוקע באבלותו?

אך רבי עקיבא בחר בדרך אחרת לחלוטין, הוא לא פרש לביתו, לא התייאש מהמצב ולא שקע באבלותו – אלא מיהר לקום ולבנות מחדש את עולם התורה! אסף אליו תלמידים צעירים, גידל וטיפח אותם, וכך הצמיח את גדולי החכמים שבדור הבא!

הגמרא מעידה כי התלמידים שהעמיד בזקנותו וחרף כאבו ואבלו הבלתי נתפס – "הם הם העמידו תורה אותה שעה". כך הקים רבי עקיבא את עולם התורה מחדש, בעשר אצבעותיו, מתוך מסירות נפש, אמונה בדרכו ובד' וביטחון ביכולת שלו להצליח.

האבלות בספירת העומר מלמדת אותנו על **כוחם של יחידים**, כמה כל אחד יכול לעשות, **איך בכוחו של כל אדם לשנות את העולם** – אפילו במצבים הקשים והמייאשים ביותר!

האבלות בימי ספירת העומר היא בראש ובראשונה אבלות על חורבן עולם התורה בבת אחת. אך מגמתה של האבלות הזאת אינה לשקוע בדכדוך – אלא ללמד **איך להימנע מלהגיע למצב כזה שוב, איך עלינו לנהוג זה בזה**. אבלות זו גם מלמדת אותנו **שלא להתייאש**, אלא תמיד להאמין ביכולת לשנות את המציאות, אפילו במצבים הקשים ביותר.

אילו לא היו נקבעים ימי האבלות הללו – איך היינו זוכרים זאת? מניין היינו שואבים את המסרים הללו?

אכן, מי שמתמקד רק בסימני האבלות החיצוניים, בלי להזדהות עם המסרים הערכיים שהם מבטאים – מחמיץ את העיקר. מתוך ימים אלו אנו צריכים **להתחזק ולהשתפר**, וכמו אז, באותם ימים קשים ואפלים, עלינו להתמלא גם היום בעוצמות של תורה ואמונה ולמלא את כל ארץ ישראל בתורה!

\* משפט להבלטה:

יש כאן מסר חינוכי אדיר לדורות, המלמד כמה חמורה מציאות שיהודים אינם נוהגים כבוד זה בזה!